DENNE HEDERSPRISEN KAN KORET DITT VINNE!

Musikk og sang kan skape felleskap over verdens landegrenser. Samtidig oppstår og virker musikk i lokale og nasjonale sammenhenger. Vi i Norsk Komponistforening jobber med å synliggjøre hvor viktig det er at komponister og andre skapende kunstnere får bidra både internasjonalt, nasjonalt og lokalt med nye ideer og refleksjoner, og til nye, sanselige fellesskap.

For at samfunnet vårt skal ha komponister er vi avhengig av at musikken deres brukes. Norsk Komponistforening ønsker derfor å anerkjenne de som gjør en viktig innsats for norsk musikkliv. Ikke minst gjelder dette en rekke av landets kor og korps, som fremfører mye av det norske repertoaret og er med på å bestille nye verk fra norske komponister. Det håper vi dere fortsetter med!

For å vise at vi anerkjenner det gode arbeidet dere gjør, har vi laget **Komponistforeningens hederspris.** Prisen deles ut for andre gang under NM i kor 2019 i Trondheim, og gis til en fremragende tolkning av et norsk verk. Et norsk verk er i denne sammenhengen musikk skrevet av en norsk komponist eller et korarrangement av norsk folkemusikk. Når juryen vurderer fremragende tolkning ser de på hvordan korene har satt seg inn i og gjort sine valg i møte med de norske verkene, og hvordan de formidler den til publikum.

Årets jury består av komponistene Eva Holm Foosnæs og Bertil Palmar Johansen. Styreleder Jørgen Karlstrøm vil dele ut prisen lørdag 12. oktober under premieutdelingen i Olavshallen.

Norsk Komponistforening er en fag- og interesseorganisasjon for komponister som jobber med musikk og lyd som kunstform. Foreningen jobber for å ivareta og bidra til å fremme bruken og utviklingen av det norske repertoaret, og for å skape nye fremføringsarenaer for slik musikk. Den ønsker å være en naturlig støttespiller, kunnskapsressurs og pådriver for hele musikklivet.

Komponistforeningens hederspris for fremragende tolkning av et norsk verk ble delt ut første gang under NM for kor i 2017. Prisen gikk til Kammerkoret Aurum og dirigent Eva Holm Foosnæs, for fremføringen av verket "Kom Fred" av Marianne Reidarsdatter Eriksen.

Tilsvarende hederspriser deles også ut under NM i Brass og NM for Janitsjar.